钦定古今图书集成/方舆汇编/职方典/第1404卷 > 《屏风岩记》侯彭老
## 钦定古今图书集成/方舆汇编/职方典/第1404卷 > 《屏风岩记》侯彭老

自湘南楼下渡重江，北行五里，有山如屏，峙于平原，
若环郡而主之。其中卷然虚矌，而邃深数十步。上彻
山之阴，高明爽垲。下视七星山，岩导于前，西顾洲渚
城邑，可以指数。盖龙隐栖霞之所蕴蓄，与夫转魁傲
云之所铺写，是盖兼而有之，备具众美，冠于天南，使
造物者更复运意，不可增损。崇宁初，鄱阳程公始开
是岩，目之曰“程公岩。”大观四年八月晦日记